Høringssvar fra bestyrelsen i Tjærbyvejens Vuggestue

I sidder lige nu med et vigtigt arbejdsområde. Nemlig at sikre dannelsen af de mange børn og unge i Randers Kommune.

Denne dannelse starter allerede, når de små børn møder deres første institutionsplads. Det er et stort ansvar disse voksne, som møder børnene, står med. De skal skabe den tryghed, som sikrer børnenes færd mod en dag stå på egne ben og bidrage til vores samfund. Men det er ikke ligegyldig, hvordan man guider barnet. Dannelsen er i vor tid vigtigere end før, hvor de skal kunne udvikle et selvværd og den tro på sig selv, som senere skal hjælpe gennem uddannelsessystemet og videre i arbejdslivet. Samtidig står personalet med ansvaret for at forældrene kan gå trygge ud af døren, når barnet er afleveret.

Vi kan med sikkerhed sige, at vi i bestyrelsen i Tjærbyvejens Vuggestue, går med ro i maven, når vi afleverer vores børn. Det er et fantastisk sted, hvor børnene trives grundet den tryghed og gode rammer det dygtige personalet hver dag sikrer. Denne tryghed ligger en base for at vores børn trygt kan udvikle sig gennem leg og læring.

Vi har hos os svært ved at se, hvor vi skal spare, når vi så gerne vil hjælpe personalet med at give en tryghed, som de giver vores børn. Vi tror ikke på, vi kan sikre den samme kvalitet, vi står med nu, hvilket unægteligt vil have konsekvenser for personalet, børnene samt os forældre. Vi tror på, Randers kommune står stærk, hvis vi sammen sætter fokus på at sikre dannelsen af vores børn, så de senere hen kan arbejde for en endnu stærkere fremtid for Randers Kommune.